**COMISSIÓ DE PROGRAMA BLANES**

**Propostes:**

# **Eix del comerç i el turisme**

Un comerç de qualitat al servei de les ciutats, pobles i ciutadania

**Objectiu**

Afavorir el model de comerç urbà, de més proximitat, enriquidor de la vida ciutadana i que es retroalimenta amb l’espai públic. Per això cal mantenir l’equilibri entre els diferents formats comercials, vetllar pels drets de les persones consumidores, però també dels treballadors i treballadores del sector, tot assegurant que les nostres viles i ciutats es troben ben servides comercialment, però sense perjudicar el bon desenvolupament de les funcions urbanes dels espais tradicionalment destinats a l’activitat comercial.

**1.** Rebuig a la liberalització d’horaris comercials imposada pel RD 20/2012. El decret va modificar la Llei de Comerç de Catalunya augmentant fins a 90 les hores setmanals d'obertura dels comerços i permetent que els establiments comercials de qualsevol activitat, fins a 300 m2, obrin tots el dies, inclosos diumenges i festius.

Aquesta desregulació d'horaris, lluny de crear ocupació de qualitat, destruirà milers de llocs de treball al teixit comercial de proximitat.

**2.** Reforçar el suport al petit comerç urbà com a element de la qualitat de vida als nostres municipis promovent la implicació real d’aquest comerç en el teixit social del lloc on s’ubica.

**3.** Crear taules de concertació d’àmbit municipal, on comerciants i d’altres agents socials puguin debatre i acordar regles de funcionament per facilitar l’ús cívic i plural de la ciutat i l’espai públic.

**4.** Mantenir les limitacions a la instal·lació d’equipaments comercials fora de la trama urbana i controlar les operacions urbanístiques de gran magnitud que porten aparellades actuacions comercials seguint aquest model.

**5.** Millorar la regulació dels elements que configuren el marc de referència per al funcionament dels establiments comercials, en especial els dies i horaris d’obertura, tenint en compte tant els drets de les persones consumidores com els de les persones que treballen als comerços.

**6.** Apostar per una millora de la qualitat del servei ofert pel petit comerç urbà, principalment mitjançant fórmules de col·laboració entre els propis operadors, i d’aquests amb l’Administració pública i el teixit associatiu.

**7.** Fer dels mercats municipals de Catalunya les veritables locomotores comercials dels centres urbans, enfocant-los cada cop més cap a una oferta de més qualitat i més base local, i que actuïn al mateix temps com a promotors dels bons hàbits alimentaris de la població.

**8.** Instar al reconeixement dels establiments comercials amb una trajectòria més llarga com a defensa de la diversitat i la personalitat comercial dels nostres centres urbans, davant de la creixent uniformització que experimenten en la composició i la titularitat dels establiments a tot el país.

**9.** Regular de manera específica la venda no sedentària amb la finalitat d’enquadrar-la dins del marc legislatiu català. Negociar la regularització d’altres tipus de venda ambulant que no comporti la persecució ni criminalització d’aquests venedors i venedores.

\*. Impulsar un pla de reconversió de les destinacions turístiques madures per tal de renovar i **rellançar la Zona Turística dels Pins de Blanes**.

\*. **Recuperar la Llei de Barris** per tal de continuar el projecte d’inversions i recuperació del barri de Sa Massaneda. Reactivar i revisar tant la Llei de Barris com la Llei d’Urbanitzacions amb dèficits urbanístics com els seus plans i programes d’actuació i d’inversions, per ajudar a les polítiques de rehabilitació social i urbana.

# **Eix Sanitat Pública**

Hospital Comarcal: revertir les retallades. recuperar obstetrícia, etc.Establir protocols de revisió i millora dels serveis sanitaris comptant amb el Comitè d’Empresa del Hospital Comarcal, per tal de millorar-ne l’eficàcia i atenció als usuaris.

# **Eix Territori i Sostenibilitat**

Un territori cohesionat, compacte, sostenible i respectuós amb l’entorn

**10.** **Desdoblar la via del tren** entre Arenys i Maçanet-Massanes a la R1 de Rodalies de Catalunya. Aquest desdoblament és essencial per poder recuperar els trens semidirectes que permetin reduir el temps de trajecte entre Blanes i Barcelona.

**11.** Estudiar la implantació de**l tren-tramvia** entre Blanes i Lloret. El fet que Lloret sigui el municipi més gran de Catalunya sense accés ferroviari, sumat als projectes no executats dels anys ‘80 per portar el tren a Lloret, i la urbanització constant del territori fan molt complicat fer arribar el tren en sí mateix fins al centre de Lloret. Existeix, però, una opció per implantar un tren-tramvia entre Palafolls-Blanes-Lloret, aprovat per unanimitat als 3 ajuntaments, i que suposa menor cost que el mateix tren.

**12. Crear l’Àrea Urbana Blanes-Lloret** com a figura supramunicipal per permetre mancomunar serveis com el transport urbà i altres equipaments entre ambdós municipis.

**13.** Realitzar una **Consulta vinculant sobre el projecte de la C-32** a Blanes i Lloret. Redacció d’un estudi de les alternatives al projecte de l’autopista. Rescat de la C-32 per a què sigui de titularitat pública i no privatitzada.

**14**. Estudiar la implantació d’un **aparcament soterrat a l’Esplanada del Port** per alliberar-la de l’aparcament i obrir-la als usos ciutadans, amb avantatges i prioritat per als veïns i veïnes del barri i el municipi, i els i les treballadores del Port de Blanes.

**15.** Redactar el Pla d’Usos del **Paratge Natural d’Interès Nacional Pinya de Rosa,** obrir els camins de ronda de la finca i preservar i garantir la continuïtat del Jardí Botànic Tropical de la mateixa finca.

**16.** Impulsar la **Taula del Delta de la Tordera**, format per ajuntaments, sector turístic i els ajuntaments de Malgrat, Palafolls i Blanes, per a la protecció, gestió i recuperació del Delta i la Ribera del riu Tordera.

# **Eix Dret a l’Habitatge**

**17.** Cedir des del departament d’Educació els 12 pisos de Es Piteus a l’Ajuntament de Blanes per a fer-hi habitatge de lloguer social.

# **Eix Educació Pública i de Qualitat**

**18.** Revertir les retallades en educació al municipi, per tal de poder donar resposta a la diversitat educativa de la vila. Dins d’aquestes mesures es proposa:

- Mantenir el Carles Faust.

- Mantenir el batxillerat nocturn.

- Portar a terme el projecte de la facultat de Turisme UdG.

- Educació 0-3 pública i com a dret universal a Catalunya.

- Millorar els equips educatius d’adaptació curricular dins dels centres educatius.

**19.** Recuperar la zonificació de les escoles per barris, aquest aspecte es imprescindible per evitar la massificació a les escoles.

# **Eix del Treball**

**20.** Posar en marxa Programes de Garantia Juvenil, convertint el municipi en referencia pel que fa a polítiques d’inserció juvenil.

**21.** Promocionar l’escola SAFA, ampliant els programes formatius i potenciant la figura del prospector laboral dins la localitat.